erhwenkuo/poetry-chinese-zhtw huggingface dataset:
滿江紅
作者：無名氏（宋）

瑞靄長安，京城裡、非煙非霧。須通道、嶽鍾神秀，再生商傅。節過重陽才一日，祥開蓬島群仙聚。見箕星、昴宿輝文昌，欣初度。五馬貴，榮朝著。人品異，多文富。況清廉如水，襦歌督府。佇想君正煩燮理，一封召入為霖雨。指莊椿、祝壽八千春，從今數。
滿江紅
作者：無名氏（宋）

一片秋光，看天宇、修眉浮綠。都怪問、今朝爽氣，十分堪掬。梅嶽仙翁來瑞世，年年好景人間足。醉黃花、三日卻稱觴，鍾天祿。不用把，香為祝。身自有，長生籙。只寬平六考，幾多戩穀。袖手珍祠為足計，急流勇退寧隨俗。把莊椿、從此計春秋，無窮福。
瑞鶴仙
作者：無名氏（宋）

正秋高氣肅。過重陽四日，藍田生玉。鍾英自川瀆。果文章錦繡，琅玕披腹。從容啟沃。侍甘泉、無用推轂。急流勇退，向琳宮養浩，無榮無辱。享福。欣逢華旦，對此傾觴，滿傾醽醁。西園晚菊。尚堪摘、取餘馥。有仙風道骨，康強仁壽，長生何時更祝。願謝公、復起經綸，曹裝已促。
滿江紅
作者：無名氏（宋）

王母當年，瑤池會、曾充坐客。對良辰為壽，復逢佳節。屈指重陽才五，明朝月已圓如璧。這夫人、真與柏舟姜，同年德。佳氣靄，看蔥鬱。稱觴處，多欣色。更萱庭斑戲，桂芳品列。未遜軻親機教力，且如絡秀聲煊赫。問金花、錫寵自誰加，河東薛。
賀新郎
作者：無名氏（宋）

喜動神仙屋。正三秋、長空月滿，又逾一宿。傳道垂弧當此日，緣是藍田生玉。更子舍、新歸婉淑。好事重重欣逢遇，合稱觴、宴席傾醽醁。拼一醉，歡娛足。桃源慶婿歌新曲。想蓬萊、仙洞又獻，長生真籙。看一點、老人照耀，牛女萊庭祝福。合長幼、芝蘭滿目。總向來秋高折桂，麻衣換取藍袍綠。永遇樂，食天祿。
千秋歲
作者：無名氏（宋）

律調無射。月望才逾日。昴宿呈祥南極。稱觴祈五福，膺聘陳雙璧。彩堂上，老人婺宿光交集。龜鶴年相敵。孔雀屏開側。喜與壽，俱逢吉。門楣他日作，椒觴歌今日。看父子，乘龍跨鶴皆仙匹。
鵲橋仙
作者：無名氏（宋）

龍山宴罷，又經旬日，還報生辰來也。今年祝壽勝年時，須滿勸、十分玉斝。魚書已報，鳳幃知道，已備鸞驂鶴駕。不須尋藥訪桃源，且做個、風流駙馬。
生查子
作者：無名氏（宋）

才生申十日，便小春時候。碩果已含生，一縷微陽透。貞固見天機，壽脈滋培厚。菊後早梅前，不盡長生酒。
滿江紅
作者：無名氏（宋）

萬里無雲，天同色、祥光滿目。見婺星一點，輝聯箕宿。果是月宮仙子降，誕生樂國人如玉。六飛蓂、正屬九秋高，清霜肅。丹桂盛，藍袍綠。芝蘭秀，森如簇。慶簪纓幾代，家氈欣復。萱草長春殊未老，君恩加錫金花軸。款陪王母宴瑤池，蟠桃熟。
驀山溪
作者：無名氏（宋）

菊花新過，秋蕊香猶媚。三八燕山亭，賀聖朝、申生明世。肅霜天曉，正快活年時，慶新壽，萬年歡，人醉蓬萊裡。紅衫兒歌，水調誇多麗。仰祝壽星明，指黃河、清年可擬。歡同魚水，永遇樂傾杯，風流子、洞仙歌，曲唱千秋歲。
滿朝歡
作者：無名氏（宋）

一點箕星，近天邊，光彩輝耀南極。竹馬兒童，盡道使君生日。元是鳳池仙客。曾曳履、持荷簪筆。稱觴處，晚節花香，月周猶待五夕。誰道久拘禁掖。任雙旌五馬，暫從遊逸。九棘三槐，都是等閒親植。見說玉皇側席。但早晚、促歸調燮。功成了，笑傲南山，壽如南山松柏。
瑞鶴仙
作者：無名氏（宋）

過重陽三九。正日行析木，方移旦柳。天公愛黔首。念整頓乾坤，須還大手。蚌珠才剖。玉麒麟、世間希有。想當年，玉燕投懷，瑞氣應衝牛鬥。非偶。節逢慶會，華渚虹流，北樞電繞。明良須偶。盈月第、分前後。念元鳥生商，嵩神孕甫，兩聽管絃新奏。願年年，主聖臣賢，與天長久。
醉蓬萊
作者：無名氏（宋）

望秋高梨嶺，星下莆陽，慶生賢哲。問瑞蓂留兩莢。小試宏才，暫勞雕邑，布陽春仁澤。庭有馴禽，村無吠犬，稻黃連陌。最是邦人，合掌頂戴，萱草年華，蟠桃春色。卻笑仙翁，覓丹砂金訣。德滿人間，詔來天上，看壽名俱得。歲歲霞觴，鳳凰池畔，賀生辰節。
真珠簾
作者：無名氏（宋）

隔雲一雁銜秋去。蘇堤上、聽得遊人相語。疏影暗香中，誰與花為主。滿目有山無限意。跨白鶴、雲霄飛舞。飛舞。正斷橋流水，蒼苔生處。應羨地暖江南，近小春時節，南枝先吐。人似此花清，人比花尤苦。移向樽前須識取。只許與、松篁為侶。為侶。待金鼎調羹，百花紅紫。
上陽春・驀山溪
作者：無名氏（宋）

兩日梅開，先佔陽春小。鸞鳳偶雁行，飛舞畫堂交繞。稱觴盛旦，二老同年少。夫勸婦，弟酬兄，四喜人希有。靈椿萱草，青翠俱長久。棠棣戲斑斕，對立齊上長生酒。有親有序，慈孝兼恭友。登科日，未老時，共享南山壽。
西江月
作者：無名氏（宋）

才入冬來三日，人都道小春來。生生一脈早胚胎。訊息南枝大。好向臘前冬後，貞元接處滋培。調羹手段棟樑材。直待文明嘉會。
西江月
作者：無名氏（宋）

良月才經四日，彭城慶誕真賢。從來斗酒百詩篇。錦繡文章燦爛。自合宰官身現，誰知富貴由天。但教福壽喜雙全。直看子孫榮顯。
滿庭芳
作者：無名氏（宋）

瑞靄非煙，小春良月，翠開五葉階蓂。補陀現相，今日慶生辰。江夏芳流秀國，芝蘭茂、世襲簪纓。天恩厚，金花屢錫，偕老共卿卿。畫堂，歌舞處，香浮寶鴨，壽酒頻斟。願朱顏綠鬢，常似青春。待得蟠桃三熟，與群仙、會宴西清。臺星照，婺星箕耀，南極鎮長明。
魚水同歡・蝶戀花
作者：無名氏（宋）

棣萼樓前佳氣藹。欣遇稱觴，正斗杓移亥。三兩日來連慶會。賀賓喜色增加倍。未遜徐雛分小大。好比晉朝，二陸休聲在。更祝靈椿顏不改。三蘇相繼居臺宰。
一籮金・蝶戀花
作者：無名氏（宋）

新冬十葉蓂添一。良辰喜是翁生日。金鴨爇沉香。祥煙繞畫堂。遐齡方五十。厚福猶千百。看取小甥孫。年年捧壽樽。
滿江紅
作者：無名氏（宋）

好景欣逢，須記取、小陽春暖。算夜來浹日，今朝生旦。對此稱觴春酒獻，鬱蔥佳氣琴堂滿。問使君、記紀絳人年，耆頤半。天付與，文章燦。牛刀試，風流縣。笑陶情松菊，主人懶散。誰識東山真捷徑，銀章博取新貂袞。願潭居、槐府展經綸，延椿算。
感皇恩
作者：無名氏（宋）

明夜月團圓，小春霜早。今日由來佳氣好。都城傳道，翰苑稱觴歡笑。知是當年，誕生元老。新來曾見，金蓮送到。一任芳樽頻醉倒。判花西掖，獨掞春華詞藻。召歸紫闥，永為師保。
沁園春
作者：無名氏（宋）

冰壑平生，如伯倫狂，似希樂豪。喜觀書不用、菊茶明眼，登山不倩、藜杖扶腰。豆粥萍齏，膾羹鱗脯，湖海人常折簡招。誰雲老，有滿懷風月，藏在詩瓢。凌晨向鵠沖霄。道昴宿於今又應蕭。記垂弧令節，恰當後日，下元好景，正屬前朝。冷膽如天，剛腸如劍，須把千杯壽酒澆。那堪更，是梅花時月，爛熳溪橋。
水調歌頭
作者：無名氏（宋）

橘記一年景，梅洩小春英。見說彭成仙隱，對此慶生辰。壽比太公欠一，年並楚丘逾九，益壯異常人。細數稱觴日，信宿兩彌旬。戲萊衣，橋梓列，桂蘭榮。一門盛事難得，一子兩層孫。休論若兒渠父，差勝楊椿黃琬，四代眼前親。積善有餘慶，享福百千春。
玉樓春
作者：無名氏（宋）

姑蘇臺上春光洩。菊老寒輕香未歇。人言太守是龔黃，天為吾君生稷契。明良慶會俱良月。萬歲千秋同瑞節。明朝仙領趣持鰲，十萬人家齊臥轍。
滿庭芳
作者：無名氏（宋）

良月霜晴，小春寒淺，瑞蓂九葉朝飛。嶺梅香度，初發向南枝。此際高門襲慶，真賢降、金璧爭輝。傳瀛海，向歆父子，相望姓名垂。廣寒，仙籍在，筆驅造化，文照虹霓。暫徘徊蓮幕，名譽英馳。行簉夔龍步武，蓬山靜，玉宇春熙。當清夜，神交太乙，相對照青藜。
驀山溪
作者：無名氏（宋）

月惟四日。又轉黃鍾律。好景會生辰，是天降、真儒無敵。稱觴設席，香霧騰蔥鬱。霜天曉，笙歌徹，玉斝傾仙液。當年桂子，元是蓬萊客。任留宿蓬萊，道山試、玉堂翰墨。一封飛下，趣召入黃扉，臺星照，壽星明，相映居南極。
洞仙歌
作者：無名氏（宋）

潭潭仙隱，婺宿光聯地。喜見門闌藹佳氣。對芳辰，誚一似、王母會瑤池，又卻是、夫人誕生明世。普陀見真相，淑德溫柔，更比嫦娥又何異。小春吉月，日數推來，成七四好景，杯觴須記。況榮貴，見青紫滿門，爭戲舞萊衣，祝千秋歲。
水調歌頭
作者：無名氏（宋）

今日小春月，後日是周正。瑞藹挹仙堂上，崧嶽喜生申。文物師垣宅相，詩禮樞庭世胄，冰骨玉精神。浩氣凌牛鬥，胸次敻凡塵。郭中書，廣成子，李長庚。勳業詞章福壽，直上等三人。松菊亭前詩酒，梅竹園中翰墨，時復萃嘉賓。人指屏山下，雙桂一靈椿。
臨江仙
作者：無名氏（宋）

三葉翠蓂開子月，九天降誕文星。滿堂佳氣藹祥雲。稱觴椒有頌，介壽酒浮春。強仕宜為攀折客，須知富貴催人。看看雁塔即聯名。一門誇盛事，棠棣對靈椿。
醉蓬萊
作者：無名氏（宋）

正霜融日暖，兩兩蓂開，陽生時候。喜見文星，上有箕星照。須信嶽神，儲降，誕作儒林秀。一舉登科，蟾宮穩步，桂香滿袖。天賦麒麟，奇骨盡羨，德耀宗盟，有誰居右。寵擢珍圖，龍序褒勳厚。兩郡棠陰，一封芝檢，飛來到如。結束曹裝，入居黃閣，雙親未老。
木蘭花慢
作者：無名氏（宋）

臘前冬至後，報春意、動南坡。見葭管浮灰，梅英綴玉，漏洩陽和。階蓂呈瑞五葉，祥開崧嶽聳嵯峨。笑擁兩行珠翠，歡騰一曲笙歌。試將銅狄細摩挲。問壽富如何。道壽等岡陵，富連阡陌，福祿多多。德門最堪羨處，有喬松丹桂映婆娑。管取脫身簿領，即登奕世儒科。
水調歌頭
作者：無名氏（宋）

寶曆契昌運，嶽瀆啟珍符。汾陽忠義勳閱，此際掛蓬弧。正屬陽生子月，始見蓂敷六莢，寶劍出昆吾。芒射鬥牛分，光彩照坤輿。備文武，宏器量，足謀謨。世傳韜略，出專閫制誓平胡。盡護貔貅百萬，仰副九重委注，指日復輿圖。祝壽如山阜，進位陟洪樞。
鷓鴣天
作者：無名氏（宋）

月琯迴圈屆仲冬。蓂生十葉氣蔥蔥。梅花香裡開華宴，柏酒樽前拜壽翁。檀乍爇，燭微籠。兒孫羅列勸金鍾。點頭更問兒孫看，慈母蟠桃幾度紅。
臨江仙
作者：無名氏（宋）

魯觀書雲方在候，潁川家慶非常。望前四日上椒觴。北堂人未老，南極夜增光。借問遐齡今幾許，希年恰喜相當。願同王母壽延長。蟠桃看屢熟，萱草鎮長芳。
百字謠・念奴嬌
作者：無名氏（宋）

一陽來複，正日臨三四，梅英露白。玉燕當年曾入夢，瑞應果生人傑。金玉文章，圭璋聞望，早作蟾宮客。來趨蓮幕，片言珍重能決。自知陰德居多，仕途應顯，州縣何勞力。況有兒孫俱挺特，管取桂枝高折。橋梓齊芳，芝蘭並秀，甚盛家聲籍。祝君長壽，一門榮貴無極。
臨江仙
作者：無名氏（宋）

要問南枝訊息早，一陽恰喜方回。望前二日驗雲臺。祥光呈五色，瑞彩上三臺。生機一脈何嘗息，正看用世真才。調羹手段此胚胎。文明觀盛會，直待六陽來。
滿庭芳
作者：無名氏（宋）

陽復今朝，月圓明日，渭溪改觀風光。今枝孕秀，餘慶衍天潢。誕降真英間世，群仙賀、喜萃華堂。那勘見，靈椿未老，丹桂兩芬芳。燭搖，香霧擁，翠蛾歌舞，齊上椒觴。且殷勤仰祝，華算等天長。況蘊智謀韜略，維城志、屏翰君王。待收取、平戎功業，軍國賴平章。
滿江紅
作者：無名氏（宋）

陽律方回，月圓後、又逾兩日。想當年，秀鍾峻嶽，復生申□。重慶蓬弧呈瑞旦，盈門喜氣先洋溢。羨璇穹、箕宿動祥光，輝南極。延遐算，希年及。康寧富，無虧一。論箕疇五福，總全天錫。鶴髮未教垂雪彩，鳳毛行展沖霄翼。願彩庭、歲歲捧霞觴，傾仙液。
水調歌頭
作者：無名氏（宋）

關中有蕭相，江左見夷吾。中興帝賚良弼，休運應乾符。百五期過一日，十萬聲號半夜，南極燦晴虛。崧嶽生申甫，河洛出圖書。領坡仙，陪橐從，鎮潛都。九重作夜有夢，問到北巖無。須信建溪桃李，難駐商川舟楫，歸去伴都俞。歲伴南山壽，日拱北辰居。
萬年歡
作者：無名氏（宋）

律應黃鍾，蓂飛六莢，今朝是、嵩嶽生申。似山堂裡，氤氳瑞氣先春。笙歌度曲，依然在、紫府黃庭。擁出癯仙冰玉潔，梅花個樣精神。堪羨處，行藏通道，出處無心。莫把閒中日月，替了調元公案，袖手經綸。黃扉虛左，休顧平泉花石盟。好看來年八帙，渭川叟、故事重新。壽星與、三臺齊色，政地拜生辰。
鵲橋仙
作者：無名氏（宋）

朱門列戟。華堂鼎食。那更康強八十。渭川遇主恰年同，怎得似、累朝良弼。冬殷仲律。六蓂飛日。一點星輝南極。祝公經濟出調元，遍寰宇、同躋壽域。
瑞鶴仙
作者：無名氏（宋）

正迎長時節。細數來、兩旬已浹，兩朝方越。畫堂人笑悅。見瑞煙香嫋，壽星明徹。絲絲華髮。問瑤池會客，幾見桃結。才經八十，春秋不記，絳人年月。奇絕。詩書教子，陶母等倫，曹家風烈。鼎來□德。兒孫盡、藍袍客。便從今，一軸金花鸞錦，十藏琅函貝葉。願常如、秋月圓時，長生真訣。
臨江仙
作者：無名氏（宋）

律按黃鍾餘七日，左扉弧矢呈祥。好看一點上眉黃。臺星還又照，相映壽星光。今歲生辰應迥別，趨朝已趣曹裝。姓名穩穩造鴛行。來年三四月，衣錦早還鄉。
菩薩蠻
作者：無名氏（宋）

蓂留四葉書雲後。此日孫枝秀。愛他風味似吾人。卻是筆頭能篆、又能文。青青兩鬢年方壯。兒女俱成長。要添富壽共榮華。教取一庭蘭玉，共成家。
江神子・江城子
作者：無名氏（宋）

一陽來複氣回新。對芳辰。慶生申。月滿惟遲、三日又三旬。入仕致身知是早，年弱冠，正青春。文章筆下掃千軍。擢銓衡。襲簪纓。榮捧宸恩，來鎮此邦民。行歷華途須煊赫，添壽酒，祝椿齡。
上陽春・驀山溪
作者：無名氏（宋）

疏梅點白，漏洩先春信。律欲變黃鍾，但兩日、一陽月盡。龍頭望族，挺挺振家聲，窗下業，月中枝，雁塔書名姓。琴堂擬步，早發梅仙軔。臺閣待風生，想咫尺、天顏已近。壯行未老，便作黑頭公，還未定，祝千春，看子孫昌盛。
醉蓬萊
作者：無名氏（宋）

看梅腮妝臘，柳眼緘春，小寒交候。蓂莢雙開，慶生賢毓秀。早著蜚聲，榮登鶚表，正是當年少。大器能藏，待當富貴，功名還就。暫試鸞棲，需期瓜約，未試經倫手。料想黃扉須有分，看璽書飛到。州縣無勞，沙堤已築，躍馬長安道。歲歲今朝，斑斕品戲，舉觴稱壽。
臨江仙
作者：無名氏（宋）

數朵寒梅方破臘，良宵新月初生。曉來閨閣慶生辰。天孫應降誕，德邁孟光賢。喜配伯鸞真得耦，乘龍產鳳齊名。稱觴歲歲祝長年。瑤池桃未熟，南極婺星明。
滿庭芳
作者：無名氏（宋）

梅拆數枝，蓂舒四莢，二陽始覺來臨。五雲呈瑞，渤海復生申。通道當年慶誕，人推天上石麒麟。果然是，名馳雁塔，弱冠綠袍新。鸞棲，雖小試，仕途發軔，現宰官身。信倚需一札，飛下天庭。自是調羹大手，環召也、快展經綸。稱觴處，彩堂具慶，芳桂對萱椿。
壺中天・念奴嬌
作者：無名氏（宋）

嘉平時候，算堯階蓂葉，才方開六。婺女當年曾降瑞，產作仙姿清淑。金玉滿堂，兒孫滿目，心事今都足，嘻嘻嗃嗃，一門和氣可掬。何幸誕節稱觴，湖山堂上，燕集皆親族。猶子不能歌盛美，但借湖山為祝。福比湖深，壽齊山聳，歲歲顏如玉。好陪王母，共看幾度桃熟。
臨江仙
作者：無名氏（宋）

稱觴喜對二陽臨。況當弦月上，一醉祝千春。
千秋歲
作者：無名氏（宋）

斗杓建醜。蓂葉初開九。賢哲降，千齡偶。
滿江紅
作者：無名氏（宋）

十莢堯蓂開翠羽，一番潘貌蒸紅頰。
臨江仙
作者：無名氏（宋）

欣遇月圓先兩日，稱觴對二陽來。
水調歌頭
作者：無名氏（宋）

今日雪飛六出，明夜月圓三五，梅臘正傳芳。恰值生申節，共獻椒觴。
壺中天・念奴嬌
作者：無名氏（宋）

霜月團圓天似水，還是神仙誕日。
鷓鴣天
作者：無名氏（宋）

臘月初開一莢蓂。祥開崧嶽慶生申。
滿江紅
作者：無名氏（宋）

雪壓梅敧，寫不就、歲寒清絕。正閬苑、五分裡過了，三分臘月。
乳燕飛・賀新郎
作者：無名氏（宋）

問訊紱麟何日是，臘月生辰十九。
瑞鶴仙
作者：無名氏（宋）

戶庭浮瑞氣。八日餘寒，新春來至。
水調歌頭
作者：無名氏（宋）

瑞溢飛猿嶠，秀毓鳳凰山。臘餘六日春到，人間世慶生賢。
水調歌頭
作者：無名氏（宋）

應三元，先五日，慶生申。
水調歌頭
作者：無名氏（宋）

年春裡，歸去鳳凰池上，國號恰新頒。玉立諸郎秀，丹桂看齊樊。
小木蘭花・木蘭花
作者：無名氏（宋）

日逢三九。相對梅花傾壽酒。次第回春。甲子從頭又一新。敬翻一曲。付與歌兒勤為祝。為問仙翁。今歲蟠桃幾度紅。
沁園春
作者：無名氏（宋）

淮海知名，今日劉郎，勝如舊時。記當年幕府，從容贊畫，雲從萬騎，電掣千麾。威震新塘，氣吞漣楚，滌掃妖氛但指期。論功處，載驂鸞鶴，衣錦賦榮歸。九重詔已封泥。看穩上青雲萬丈梯。況平生慷慨，聞雞起舞，中原事業，不付公誰。昨夜頒春。明朝獻歲，且對椒盤奉壽卮。功名事，不輸前輩，行到鳳凰池。
千秋歲
作者：無名氏（宋）

歡盈萬屋。聲雜當庭竹。騰寶篆，輝銀燭。東君將到處，祗隔郵亭宿。誰知道，此時誕個人如玉。紅葉題宮墨。流入人間曲。天香在，猶芬馥。滿斟眉壽醑，共勸千齡福。情未足，來朝更把酴酥祝。
賀新郎
作者：無名氏（宋）

父老持杯水。嘆世間、公論無情，是非易位。來餞花封賢令尹，籍籍攀轅耳語。留不住、青原撫字。驀地風波平地起，算十常、八九乖人意。無處著，不平氣。浩然一曲歌歸去。問城郭田園，曾荒尤未。親舊過從同一笑，不羨浮雲富貴。任造物、小兒廝戲。失馬安知非是福，況廟庭、侑祀方思魏。天定也，詔書至。
蝶戀花
作者：無名氏（宋）

名播鄉閭人素許。科詔相催，又趁槐花舉。談笑揮成金玉句。賢書果見登天府。闊步青霄今得路。腳底生雲，擁入蟾宮去。好是來年三月暮。瓊林宴處人爭睹。
桂枝香
作者：無名氏（宋）

恩袍草色。望滿目青青，光動阡陌。拂拂鞭絲散漫，錦韉玉勒。君王賜與瓊林宴，玩丹桂、香浮仙籍。舜韶清雅，堯觴泛溢，歡意何極。湛露久、需雲未飾。更星使傳呼，天上訊息。槐幄陰移，上苑淡煙凝碧。歸來漸近平康路，驟香塵、倒載連璧。馬蹄輕駛，宮花半嚲，豔欺斜日。
西江月
作者：無名氏（宋）

憶昔錢塘話別，十年社燕秋鴻。今朝忽遇暮雲東。對坐旗亭說夢。破帽手遮西日，練衣袖卷寒風。蘆花江上兩衰翁。消得幾番相送。
少年遊
作者：無名氏（宋）

新竿界斷一天遊。萬弩向雲頭。彩羽飛星，紅心破日，勝集總名流。好手業中施好，利物敢輕酬。捧杆箭多，旗花餞少，快請辦頭籌。
浣溪沙
作者：無名氏（宋）

誰識飛竿巧藝全。兒童群戲豔陽天。十分險處卻安然。海燕舞空縈弱絮，嶺猿連臂下層顛。算來真個肉飛仙。
菩薩蠻
作者：無名氏（宋）

寶刀迎面搖寒雪。瓊梳掠鬢橫新月。紅頰駐長春。綠鬟輕綰雲。解飄並括斂。到處題名遍。飛詔待追還。榮居供奉班。
滿江紅
作者：無名氏（宋）

舊日皆春，氣象、又重妝束。做得新豐酒肆，濟康堂局。老杜誤傳人醞釀，許公手種時科目。自兩公、一去已經年，君今續。商家醴，須君曲。懷英籠，須君蓄。且饒人大賣，呼麼喝六。佶倬家人三兩輩，藥王菩薩丹青軸。更於中、添得個當爐，十分足。
失調名
作者：無名氏（宋）

燕子重來尋舊巢。
賀新郎
作者：無名氏（宋）

蘇子秋七月。向涼宵、扁舟與客，共遊赤壁。清吹徐來波不動，舉酒誦詩屬客。白露與、水光相接。萬頃茫茫風浩浩，飄飄乎、遺世而獨立。棹蘭槳，沂空闊。正襟危坐而言曰。客知夫、天地之間，久長無物。惟有清風與明月，萬古用之不竭。寓耳目、為聲為色。客笑欣然重酌酒，忽盤餚既盡杯狼籍。□□□，東方白。
賀新郎
作者：無名氏（宋）

十月臨皋暮。客從予、黃泥之坂，凜然霜露。相與行歌而言曰，月白風清如許。念無酒、歸謀諸婦。婦曰斗酒藏之已久，可攜為、赤壁之遊否。江水落，出洲渚。登龍踞虎幽宮俯。嘯一聲、山鳴谷應，寂寥四顧。有鶴東來西去也，夢道士、揖予而語。赤壁之遊樂乎否，問其名、不答予驚悟。開戶視，不知處。
滿江紅
作者：無名氏（宋）

不作三公，歸來釣、桐廬江側。劉文叔、眼青不改，故人頭白。風節儻能關社稷，雲臺何必圖顏色。使阿瞞、臨死尚稱臣，伊誰力。登釣石，初相識。魚竿老，羊裘窄。除江山風月，更誰消得。煙雨一川雙槳急，轉頭不忿青山隔。嘆鼻端、不省利名醒，京華客。
踏莎行
作者：無名氏（宋）

孤館深沉，曉寒天氣。解鞍獨自闌干倚。暗香浮動月黃昏，落梅風送沾衣袂。待寫紅箋，憑誰與寄。先教覓取嬉遊地。到家正是晚春時，小桃花下拼沉醉。
青玉案
作者：無名氏（宋）

徵鞍不見邯鄲路。莫便匆匆去，秋風蕭條何以度。明窗小酌，暗燈清話，最好留連處。相逢各自傷遲暮，猶把新詩誦奇句。鹽絮家風人所許。如今憔悴，但餘衰淚，一似黃梅雨。
沁園春
作者：無名氏（宋）

法從西清，雅志山東，超然燕怡。笑洛城盧老，貧來屋破，花溪杜叟，雨裡床移。晚乃經營，歡言結架，夭矯晴虹朝已躋。開山了，一燈燈相續，第一宗師。乘閒小隱幽棲。天與人謀應此時。算春霆震響，不教龍蟄，甘霖布潤，待倩雲飛。宥密思賢，明謨經遠，共指神州克復歸。歸來也，更身名煊赫，錦繡光輝。
水調歌頭
作者：無名氏（宋）

躡足半天下，作意賦歸歟。燕申經始不日，胸次出規模。千古神峰擁護，萬古橫江繚繞，佳致足方壺。一飲一詞美，還得似君無。十步樓、五步閣，恣安居。薰蒸和氣，襲人盎盎覺春如。況是莊椿不老，那更徐雞並秀，父子看名俱。駟馬高車蓋，不減漢之於。
水調歌頭
作者：無名氏（宋）

三徑當松竹，五畝足煙霞。箇中卜宅，蓬山佳致足君家。前有書江環繞，後有橫崗崪嵂，永珍總森羅。輸奐翬飛處，此屋豈無華。綠窗開，朱戶敞，繡簾遮。燕閒自適，百篇斗酒是生涯。種善善根未絕，延桂桂枝可待，誰子為君誇。佳嗣一夔足，榮耀必多嘉。
金縷衣・賀新郎
作者：無名氏（宋）

帝遣司花女。炯瓊琚瑤佩，新來滿空飛舞。飛到水晶宮闕處，還被六丁迎住。喚月娣、天孫說與。道是云溪新洞府，粲玉虹、擁出神仙宇。齊星漢，切雲霧。朝來細把虹梁舉。命日兄、催上金鴉，高高騰翥。雲母捲簾三萬數，不礙風斤月斧。真個是、去天尺五。恰則紫皇香案近，那磚花、院柳宜年少。雙鬢綠，朝天去。
失調名
作者：無名氏（宋）

金猊香冷。
失調名
作者：無名氏（宋）

寶鴨香凝袖。
失調名
作者：無名氏（宋）

梅傳春信。
失調名
作者：無名氏（宋）

海棠著雨透胭脂。
失調名
作者：無名氏（宋）

碧玉堂前金粟鬥。
失調名
作者：無名氏（宋）

王孫去後多芳草。
江城梅花引
作者：無名氏（宋）

逋仙千載獨知心。別無人。淚痕深。長是自開自落自成陰。白石後來疏影句，饒綺麗，總輸他、清淺吟。傷情。傷情。角中聲。夜沉沉。更搗砧。欲雪未雪、天欲老，雲氣昏昏。夢繞西湖路漸不堪行。人已騎驢氈笠去，留恨也，仗梅花、說與君。
踏莎行
作者：無名氏（宋）

瘦影橫斜，斷橋路小。如今夢斷孤山了。冷魂趁鶴不歸來，荒山沒盡深深草。月下羅浮，一樽自笑。舊枝尚記幽禽抱。王令人夢裡說相思，被誰驚破霜天曉。
滿江紅
作者：無名氏（宋）

雪後郊原，煙林靜、梅花初拆。春初半、猶自探春訊息。一眼平蕪看不盡，夜來小雨催新碧。笑去年、攜酒折花時，君應識。蘭舟漾，城南陌。雲影淡，天容窄。繞風漪十頃，遙浮晴色。恰似槎頭收釣處，坐中仍有江南客。試與問、何如兩槳下苕溪，吞夢澤。
失調名
作者：無名氏（宋）

月宮仙桂、被嫦娥試手，移來山谷。
獻仙桃
作者：無名氏（宋）

元宵嘉會賞春光。盛事當年憶上陽。堯顙喜瞻天北極，舜衣深拱殿中央。歡聲浩蕩連韶曲，和氣氤氳帶御香。壯觀大平何以報，蟠桃一朵獻千祥。
獻天壽慢・獻天壽
作者：無名氏（宋）

日暖風和春更遲。是太平時。我從蓬島整容姿。來降賀丹墀。幸逢燈夕真佳會，喜近天威。神仙壽算遠無期。獻君壽、萬千斯。
獻天壽令
作者：無名氏（宋）

閬苑人間雖隔，遙聞聖德彌高。西離仙鏡下雲霄。來獻千歲靈桃。上祝皇齡齊天久，猶舞蹈、賀賀聖朝。梯航交湊四方遙。端拱永保宗祧。
金盞子慢・金盞子
作者：無名氏（宋）

麗日舒長，正蔥蔥瑞氣，遍滿神京。九重天上，五雲開處，丹樓碧閣崢嶸。盛宴初開，錦帳繡幕交橫。應上元佳節，君臣際會，共樂昇平。廣庭。羅綺紛盈。動一部、笙歌盡新聲。蓬萊宮殿神仙景。浩蕩春光，邐迤王城。煙收雨歇，天色夜更澄清。又千尋火樹，燈山參差，帶月鮮明。
金盞子令
作者：無名氏（宋）

東風報暖，到頭嘉氣漸融怡。巍峨鳳闕，起鰲山萬仞，爭聳雲涯。梨園弟子，齊奏新曲，半是壎篪。見滿筵、簪紳醉飽，頌鹿鳴詩。
瑞鷓鴣慢・瑞鷓鴣
作者：無名氏（宋）

海東今日太平天。喜望龍雲慶會筵。尾扇初開明黼座，畫簾高卷罩祥煙。梯航交湊端門外，玉帛森羅殿陛前。妾獻皇齡千萬歲，封人何更祝遐年。
瑞鷓鴣慢・瑞鷓鴣
作者：無名氏（宋）

北暴東頑，納款慕義爭來。日新君德更明哉。歌詠載衢街。清寧海宇無餘事，樂與民同燕春臺。一年一度上元回。願醉萬年杯。
壽延長中腔令・壽延長
作者：無名氏（宋）

彤雲映彩色相映，御座中、天簇簪纓。萬花鋪錦滿高庭。慶敞需宴歡聲。千齡啟統樂功成。同意賀、元珪豐擎。寶觴頻舉俠群英。萬萬載、樂昇平。
壽延長破字令
作者：無名氏（宋）

青春玉殿和風細。奏簫韶絡繹。瑞繞行雲飄飄曳。泛金尊、流霞豔溢。瑞日暉暉臨丹扆。廣佈慈德宸遐邇。願聽歌聲舞綴。萬萬年、仰瞻宴啟。
步虛子令
作者：無名氏（宋）

碧煙籠曉海波閒。江上數峰寒。佩環聲裡，異香飄落人間。弭絳節、五雲端。宛然共指嘉禾瑞，開一笑、破朱顏。九重嶢闕，望中三祝高天。萬萬載、對南山。
破字令
作者：無名氏（宋）

縹緲三山島。十萬歲、方分昏曉。春風開遍碧桃花，為東君一笑。祥飆暫引香塵到。祝高齡、後天難老。瑞煙散碧，歸雲弄暖，一聲長嘯。
拋球樂折花令・拋球樂
作者：無名氏（宋）

翠幕華筵，相將正是多歡宴。舉舞袖、迴旋遍。羅綺簇宮商，共歌清羨。當瓊漿泛泛滿金尊，莫惜沉醉，莫惜沉醉，永日長遊衍。願樂嘉賓，嘉賓式燕。
拋球樂水龍吟令・拋球樂
作者：無名氏（宋）

洞天景色常春，嫩紅淺白開輕萼。瓊筵鎮起，金爐煙重，香凝錦幄。窈窕神仙，妙呈歌舞，攀花相約。彩雲月轉，朱絲網徐在，語笑拋球樂。繡袂風翻鳳舉，轉星眸、柳腰柔弱。頭籌得勝，歡聲近地，光容約。滿座佳賓，喜聽仙樂，交傳觥爵。龍吟欲罷，彩雲搖曳，相將歸去寥廓。
拋球樂小拋球樂・拋球樂
作者：無名氏（宋）

兩行花竅佔風流。縷金羅帶系拋球。玉纖高指紅絲網，大家著意勝頭籌。
失調名
作者：無名氏（宋）

滿庭簫鼓簇飛球。絲竿紅網總檯頭。
失調名
作者：無名氏（宋）

頻歌覆手拋將過，兩行人待看回籌。
失調名
作者：無名氏（宋）

五花心裡看拋球。香腮紅嫩柳煙稠。
失調名
作者：無名氏（宋）

清歌疊鼓連催促，這裡不讓第三頭。
失調名
作者：無名氏（宋）

簫鼓聲聲且莫催。綵球高下意難裁。
失調名
作者：無名氏（宋）

恐將脂粉均妝面，羞被狂毫抹汙來。
清平令破子・清平樂
作者：無名氏（宋）

滿庭羅綺流粲。清朝畫樓開宴。似初發芙蓉正爛熳。金尊莫惜頻勸。近看柳腰似折。更看舞迴流雪。是歡樂、宴遊時節。且莫催、歡歌聲闋。
惜奴嬌
作者：無名氏（宋）

春早皇都冰泮。宮沼東風布輕暖。梅粉飄香，柳帶弄色，瑞靄祥煙凝淺。正值元宵，行樂同民總無閒。肆情懷，何惜相邀，是處裡容款。
惜奴嬌
作者：無名氏（宋）

無算。仗委東君遍。有風光、佔五陵閒散。從把千金，五夜繼賞，並徹春宵遊玩。借問花燈，金瑣瓊瑰果曾罕。洞天裡，一掠蓬瀛，第恐今宵短。
惜奴嬌
作者：無名氏（宋）

誇帝裡。萬靈鹹集，永衛紫陌青樓，富臻既庶矣。四海昇平，文武功勳蓋世。賴聖主，興賢佐，恁致理。氣緒凝和，會景新、訪雅緻。列群公錫宴在邇。上元循典，勝古高超榮異。望絳霄、龍香飄飄旖旎。
惜奴嬌
作者：無名氏（宋）

景雲披靡。露浥輕寒若水。盡是遊人美。陌塵潤、寶沉遞。笑指揚鞭，多少高門勝會。況是。只有今夕誓無寐。
惜奴嬌
作者：無名氏（宋）

盛日凝理。羽巢可窺。閬苑金關啟扉。燼連宵、寧防避。暗塵隨馬，明月逐人無際。調戲。相歌穠李末闌已。
惜奴嬌
作者：無名氏（宋）

騁輪縱勒，翠羽花鈿比織。並雅同陪，共越九衢遍，盡遨逸。料峭雲容，香惹風、縈懷袂。遍寓目，幾處瑤席繡帟。
惜奴嬌
作者：無名氏（宋）

莫如勝慨，景壓天街際。彩鰲舉、百仞聳倚。鳳舞龍驤，滿目紅光寶翠。動霽色，餘霞映，散成綺。
惜奴嬌
作者：無名氏（宋）

漸灼蘭膏，覆滿青煙罩地。簇宮花、撋蕩紛委。萬姓瞻仰，苒苒雲龍香細。共稽首，同樂與，眾方紀。
惜奴嬌
作者：無名氏（宋）

樓起霄宮裡。五福中天紛絳瑞。弦管齊諧，清宛振逸天外。萬舞低迴紛繞，羅紈搖曳。頃刻轉輪歸去，念感激天意。幸列熙臺，洞天遙遙望聖梓。五夕華胥，魚鑰並開十二。聖景難逢無比。人間動且經歲。娩婉躊躇，再拜五雲迤邐。
萬年歡慢・萬年歡
作者：無名氏（宋）

禁篽初晴，見萬年枝上，工囀鶯聲。藻殿連雲，萍曦高照簷楹。好是簾開麗景，嫋金爐、香暖煙輕。傳呼道、天蹕來臨，兩行拱引簪纓。看看筵敞三清。洞寶玉杯中，滿酌犀觥。爛熳芳葩，斜簪慶快春情。更有簫韶九奏，簇魚龍、百戲俱呈。吾皇願、永保洪圖，四方長樂昇平。
萬年歡慢・萬年歡
作者：無名氏（宋）

當今聖主，理化感四塞，永減狼煙。太平朝野無征戰，國內晏然。風調雨順歌聲喧。簫韶韻，九奏鈞天。願王永壽，比南山、更奏延年。
萬年歡慢・萬年歡
作者：無名氏（宋）

婥妁要肢輕婀娜。學內樣、深深梳果。如五鳳雙鸞相對舞，隨腰帶、乍遊瑣。鶯幕、滿頭花，見綠楊摸蔌。金階獻，一庭細管繁弦裡，誰把ㄉ拋過。舞鸞雙翥，香獸低。散瑞景煙微。投袂翩翩，趁拍遲遲。按曲度瑤池。曲遍新聲，斂繡衣跪。彩袖高捧瓊卮。指月中丹桂。春難老，祝仙壽維祺。
憶吹簫慢・鳳凰臺上憶吹簫
作者：無名氏（宋）

血灑霜羅，淚薄豔錦，伊方教我成行。漸望斷、斜橋暮柳，曲水歸雲。月暗風高露冷，獨自才抵孤城。江南遠，今夜就中，愁損行人。愁人。舊香遺粉，空淡淡餘暖，隱隱殘痕。到這裡、思量是我，忒□無情。水更無情侶我，催畫航、一日三程。休煩惱，相見定約新春。
月華清慢・月華清
作者：無名氏（宋）

雨洗天開，風將雲去，極目都無纖翳。當遇中秋夜，靜月華如水。素光晃、金屋樓臺，清氣徹、玉壺天地。此際。比無常三五，嬋娟特異。因念玉人千里。待盡把愁腸，分付沉醉。只恐難當漏盡，又還經歲。最堪恨、獨守書幃，空對景、不成歡意。除是。問姮娥覓取，一枝仙桂。
感皇恩令・感皇恩
作者：無名氏（宋）

和袖把金鞭，腰如束素。騎介驢兒過門去。禁街人靜，一陣香風滿路。鳳鞋宮樣小，彎彎露。驀地被他，回眸一顧。便是令人斷腸處。願隨鞭鐙，又被名韁勒住。恨身不做個，閒男女。
醉太平
作者：無名氏（宋）

厭厭悶著。厭厭悶著。奴兒近日聽人咬，把初心忘卻。教人病深謾摧拙。憑誰與我分說破，仔細思量怎奈何，見了伏些弱。
還宮樂
作者：無名氏（宋）

喜賀我皇，有感蓬萊，盡降神仙。到乘鸞駕鶴御樓前。來獻長壽仙丹。玉殿階前排筵會，今宵秋日到神仙。笙歌寥亮呈玉庭，為報聖壽萬年。
清平樂
作者：無名氏（宋）

真主玉曆成康。德睿寧安國中良。時和歲豐稔，民阜樂、何情泚，瑞木呈日五色，月華重有光。更羽鶴來儀鳳凰。萬邦鄉。齊供明皇。祝遐齡、聖壽無疆。
荔子丹
作者：無名氏（宋）

鬥巧宮妝掃翠眉。相喚折花枝。曉來深入豔芳裡，紅香散，露浥在羅衣。盈盈巧笑詠新詞。舞態畫嬌姿。嫋娜文回迎宴處，簇神仙、會赴瑤池。
水龍吟慢・水龍吟
作者：無名氏（宋）

玉皇金闕長春，民仰高天欣載。年年一度定佳期，風情多感慨。綺羅競交會。爭折花枝兩相對。舞袖翩翩歌聲妙，掩粉面、斜窺翠黛。錦額門開彩架，球兒裳、先秀神仙隊。融香拂席霓裳動，鏗鏘環珮。寶座巍巍五雲密，歡呼爭拜退。管絃眾作欲歸去，願吾皇、萬年恩愛。
太平年慢・太平年
作者：無名氏（宋）

皇州春滿群芳麗。散異香旖旎。鰲宮開宴賞佳致。舉笙歌鼎沸。永日遲遲和風媚。柳色煙凝翠。唯恐日西墜。且樂歡醉。
金殿樂慢
作者：無名氏（宋）

駕紫鸞軿。乘風縹緲遊仙。紅霓蘸影，近瑤池、鶴戲芝田。臨蕙圃、飲瓊泉。上蕭臺、遙瞻九天。對真人蕊書親授，已向南宮住長年。
安平樂・安平樂慢
作者：無名氏（宋）

開瓊筵，慶佳辰。彩帟當中月華明。笙歌樂、如夢幻，望丹山綵鳳，飛舞邃庭。遐豔異、壽杯同斟。抃舞謳歌浹歡聲。方今永永太平。更衍多男，共集錦昌壽恩。
愛月夜眠遲慢
作者：無名氏（宋）

禁鼓初敲，覺六街夜悄，車馬人稀。暮天澄淡，雲收霧卷，亭亭皎月如珪。冰輪碾出遙空，無私照臨千里。最堪憐、有情風，送得丹桂香微。唯願素魄長圓，把流霞對飲，滿泛觥卮。醉憑欄處、賞玩不忍，辜卻好景良時。清歌妙舞連宵，踟躕懶入羅幃。任佳人、盡嗔我，愛月每夜眠遲。
惜花春起早慢
作者：無名氏（宋）

向春來，睹林園，繡出滿檻鮮萼。流鶯海棠枝上弄舌，紫燕飛繞池閣。三眠細柳，垂萬條、羅帶柔弱。為思量，昨夜去看花，猶自斑駁。須拌盡日樽前，當媚景良辰，且恁歡謔。更闌夜深秉燭，對花酌、莫辜輕喏。鄰雞唱曉，驚覺來、連忙梳掠。向西園、惜群葩，恐怕狂風吹落。
千秋歲令・千秋歲引
作者：無名氏（宋）

想風流態，種種般般媚。恨別離時大容易。香箋欲寫相思意。相思淚滴香箋字。畫堂深，銀燭暗，重門閉。似當日、歡娛何日遂。願早早相逢重設誓。美景良辰莫輕拌，鴛鴦帳裡鴛鴦被。鴛鴦枕上鴛鴦睡。似恁地，長恁地，千秋歲。
風中柳令・謝池春
作者：無名氏（宋）

愛鬢雲長，惜眉山，尋乍相見，一時眠起。為伊尚驗，未欲將言相戲。早樽前、會人深意。霎時間阻，眼兒早巴巴地。便也解、封題相寄。怎生是款曲，終成連理。管勝如、舊來識底。
漢宮春慢・漢宮春
作者：無名氏（宋）

春日遲遲。稱遊人、盡日賞燕芳菲。新荷泛水，漸入夏景雲奇。炎光易息，又早是、零落風西。白露點，黃金菊蕊，朝雲暮雪霏霏。光陰迅速如飛。邀酒朋共歡，且恁開眉。清歌妙舞，更兼玉管瑤篪。人生易老，遇太平、且樂嬉嬉。莫待解，朱顏頓覺，年來不似當時。
花心動慢・花心動
作者：無名氏（宋）

暑逼芳襟，甚全無因依，便教人惡。賴有枕溪百尺，朱樓映日，數重香箔。馱冰圍定猶嫌暖，紅日綻、雨收殘腳。漫試取，紅綃弄雪，碎瓊推削。妝罷低雲未稤。葉葉地仙衣，剪輕裁薄。汗灑淚珠，急捧金盤，向前顆顆盛卻。鳳凰雙扇相交扇，越撋就、越腰肢弱。待做個、青紗罩兒罩著。
行香子慢
作者：無名氏（宋）

瑞景光融。換中天霽煙、佳氣蔥蔥。皇居崇壯麗，金碧輝空。彤霄外、瑤殿深處，簾卷花影重重。迎步輦、幾簇真仙，賀慶壽新宮。方逢。聖主飛龍。正休盛大寧，朝野歡同。何妨宴賞，奉宸意慈容。韶音按、露觴將進，蕙爐飄馥香濃。長願承顏，千秋萬歲，明月清風。
雨中花慢
作者：無名氏（宋）

宴闕倚欄郊外，乍別芳姿，醉登長陌。漸覺聯綿離緒，淡薄秋色。寶馬頻嘶，寒蟬晚、正傷行客。念少年蹤跡。風流聲價，淚珠偷滴。從前與、酒朋花侶，鎮賞畫樓瑤席。今夜裡、清風明月，水村山驛。往事悠悠似夢，新愁苒苒如織。斷腸望極。重逢何處，暮雲凝碧。
迎春樂令・迎春樂
作者：無名氏（宋）

神州麗景春先到。看看是、韶光早。園林深處東風過，紅杏裡、鶯聲好。漠漠青煙遠遠道。觸目是、綠楊芳草。莫惜醉重遊，逡巡又、年華老。
西江月慢
作者：無名氏（宋）

煙籠細柳，映粉牆、垂絲輕嫋。正歲稍暖律風和，裝點後苑臺沼。見乍開、桃若燕脂染，便須信、江南春早。又數枝、零亂殘花，飄滿地、未曾掃。幸到此、芳菲時漸好。恨間阻、佳期尚杳。聽幾聲、雲裡悲鴻，動感怨愁多少。謾送目、層閣天涯遠，甚無人、音書來到。又只恐、別有深情，盟言忘了。
遊月宮令
作者：無名氏（宋）

當今聖主座龍樓，聖壽應天長，實錢噴香菸，玄宗遊月宮。海晏河清，盛朝侍，群臣喜呼萬歲，萬人民，開樂業，願吾皇、增福壽。
桂枝香慢・桂枝香
作者：無名氏（宋）

暖風遲日，正韶陽時節，淑景明媚。一霎雨打紅桃，花落滿地。□閨獨坐簾高卷，困春容、懶臨香砌。自從檀郎，金門獻賦，不絕朱翠。聞上國、才有書回，應賢良明庭，已擢高第。拆破香箋，離恨卻成新喜。早教宴罷瓊林苑，願歸來、永同連理。這回良夜，從他桂枝，香惹鴛被。
慶金枝令・慶金枝
作者：無名氏（宋）

莫惜金縷衣。勸君惜、少年時。花開堪折直須折，莫待折空枝。一朝杜宇才鳴後，便從此、歇芳菲。有花有酒且開眉。莫待滿頭絲。
百寶妝・新雁過妝樓
作者：無名氏（宋）

一抹絃器，初宴畫堂，琵琶人把當頭。髻雲腰素，仍佔絕風流。輕攏慢拈，生情豔態，翠眉黛顰，無愁謾似愁。變新聲曲，自成獲索，共聽一奏梁州。彈到遍急敲穎，分明似語，爭知指面纖柔。坐中無語，惟斷續金虯。曲終暗會王孫意，轉步蓮、徐徐卸鳳鉤。捧瑤觴，為喜知音，勸佳人、沉醉遲留。
滿朝歡令
作者：無名氏（宋）

未央宮闕丹霞住。十二玉樓揮錦繡。雲開雉扇卷珠簾，煙粉龍香添瑞獸。瑤觴一舉簫韶奏。環佩千官齊拜首。南山翠應北華高，共獻君王千萬歲。
天下樂令・減字木蘭花
作者：無名氏（宋）

壽星明久。壽曲高歌沉醉後。壽燭熒煌。手把金爐，燃一壽香。滿斟壽酒。我意殷勤來祝壽。問壽如何。壽比南山福更多。
感恩多令・山花子
作者：無名氏（宋）

羅帳半垂門半開。殘燈孤月照窗臺。北斗漸移天欲曙、漏更催。攜手勸君離別酒，淚和紅粉滴金盃。嗚咽問君今夜去、幾時回。
解佩令
作者：無名氏（宋）

臉兒端正。心兒峭俊。眉兒長、眼兒入鬢。鼻兒隆隆，口兒小、舌兒香軟。耳垛兒、就中紅潤。項如瓊玉，發如雲鬢。眉如削、手如春筍。奶兒甘甜，腰兒細、腳兒去緊。那些兒、更休要問。
沁園春
作者：無名氏（宋）

道過江南，泥牆粉壁，石具在前。述某州某縣，某鄉某裡，住何人地，佃何人田。氣象蕭條，生靈憔悴，經略從來未必然。惟何甚，為官為已，不把人憐。思量幾許山川。況土地分張又百年。正西蜀巉巖，雲迷鳥道，兩淮清野，日警狼煙。宰相弄權，奸人罔上，誰念干戈未息肩。掌大地，何須經理，萬取千焉。
糖多令・唐多令
作者：無名氏（宋）

天上謫星班。青牛初度關。幻出蓬萊新院宇，花外竹，竹邊山。軒冕儻來閒。人生閒最難。算真閒、不到人間。一半神仙先佔取，留一半、與公閒。
長相思
作者：無名氏（宋）

去年秋。今年秋。湖上人家樂復憂。西湖依舊流。吳循州。賈循州。十五年前一轉頭。人生放下休。
祝英臺近
作者：無名氏（宋）

掩琵琶，臨別語，把酒淚如洗。似恁春時，倉卒去何意。牡丹恰則開園，荼䕷廝句，便下得、一帆千里。好無謂。複道明日行呵，如何戀得你。一葉船兒，休要更沉醉。後梅子青時，楊花飛絮，側耳聽，喜鵲□哩。
漢宮春
作者：無名氏（宋）

橫吹聲沉，倚危樓紅日，江轉天斜。黃塵邊火澒洞，何處吾家。胎禽怨夜，半乘風、玄露丹霞。先生笑，飛空一劍，東風猶自天涯。情知道山中好，早翠囂含隱，瑤草新芽。青溪故人信斷，夢逐飆車。乾坤星火，歸來兮、煮石煎砂。回首處、幅巾蒲帳，雲邊獨笑桃花。
水調歌頭
作者：無名氏（宋）

握虎符，持玉節，佩金魚。三十正當方面，此事世間無。寄語東淮父老，奪我詩書元帥，於汝抑安乎。早早歸廊廟，天下盡歡娛。
失調名
作者：無名氏（宋）

夜深青女溼微妝。
失調名
作者：無名氏（宋）

曾教入夜月添白。
失調名
作者：無名氏（宋）

自有松篁為伴侶。
憶秦娥
作者：無名氏（宋）

煙漠漠。水天搖盪蓬萊閣。蓬萊閣，朱甍碧瓦，半浸寥廓。三山謾有長生藥。茫茫雲海風濤惡。風濤惡。仙槎不見，暮沙潮落。
失調名
作者：無名氏（宋）

漢宮梳罷女真妝，望金仙、朝朝暮暮。
失調名
作者：無名氏（宋）

愁煙恨粉。
失調名
作者：無名氏（宋）

三生春夢。
減字木蘭花
作者：無名氏（宋）

舞臺歌院。雨後西風寒翦翦。翠掩屏風。花與殘霞一樣紅。宮裀隱繡。香軟巧隨蓮步縐。不怕露寒。日日拼教醉畫欄。
虞美人
作者：無名氏（宋）

秋深猶帶秋初熱。未放秋香發。愛他樓下木芙蓉。妝罷三千美女、出唐宮。西湖雖小風光勝。分得錢塘景。這些林木這些山。恰似三賢堂後、憑闌干。
念奴嬌
作者：無名氏（宋）

曉來雨過，見三點兩點，催花開卻。滿目園林如錦繡，低亞闌干西角。魏紫風流，姚黃妖豔，桃李皆粗俗。金刀翦下，燕鴛窺妒驚愕。雅稱似玉人人，淡妝才罷，粉襯胭脂薄。蟬翼輕籠雲鬢巧，斜插一枝紅萼。睡足楊妃，醉沉西子，嬌困鉛華落。多情風蝶，晚來猶更隨著。
望江南・憶江南
作者：無名氏（宋）

左右字，從古不曾聞。未必書生能點墨，安知蔭子不能文。爾汝今朝。除去了，多謝聖明恩。既不可高談闊論，又不敢藐視同群。但請換頭巾。
朝中措
作者：無名氏（宋）

與君同是飽齏鹽。先達後何淹。任玉東西醉倒，明朝病酒厭厭。後年三月，鳳池春滿，雁塔名添。記取西風桂影，一枝先上銀蟾。
憶秦娥
作者：無名氏（宋）

花蹊側。秦樓夜訪金釵客。金釵客。江梅風韻，野棠顏色。尊前醉倒君休惜。不成去後空相憶。空相憶。山長水遠，幾時來得。
失調名
作者：無名氏（宋）

往來與月為儔，舒展和天也蔽。
倚西樓
作者：無名氏（宋）

禁鼓初傳時下打。虛過清風明月夜。眼如魚目幾曾乾，心似酒旗終日掛。銀漢低垂星斗斜。院宇空寥燭卸。西樓蕭灑有誰知，教我獨自上來、獨自下。
搗練子
作者：無名氏（宋）

雲鬢亂，晚妝殘。帶恨眉兒遠岫攢。斜託香腮春筍懶，為誰和淚倚闌干。
長相思
作者：無名氏（宋）

花滿枝。柳滿枝。眼底春光似舊時。燕歸人未歸。淚沾衣。酒沾衣。煩惱長多歡事稀。此情風月知。
烏夜啼
作者：無名氏（宋）

都無一點殘紅。夜來風。底事東君歸去、太匆匆。桃花醉。梨花淚。總成空。斷送一年春在、綠陰中。
烏夜啼
作者：無名氏（宋）

一彎月掛危樓。似藏鉤。醉裡不知黃葉、報新秋。徵鴻斷。歸雲亂。遠峰愁。愁見綠楊凝恨、在江頭。
搗練子
作者：無名氏（宋）

林下路，水邊亭。涼吹水面散餘酲。小藤床、隨意橫。暗記得、舊時經。翠荷鬧雨做秋聲。恁時節、不怕聽。
生查子
作者：無名氏（宋）

閒倚曲屏風，試寫相思字。不道極多情，卻是渾無思。笑近短牆陰，拋個青梅子。苔上印鉤彎，邂逅難忘此。
賀聖朝影・添聲楊柳枝
作者：無名氏（宋）

雪滿長安酒價高。度寒宵。身輕不要鷫鸘袍。醉紅嬌。花月暗成離別恨，夢無憀。起來春信惹梅梢。又魂消。
莫思歸・拋球樂
作者：無名氏（宋）

花滿名園酒滿觴。且開笑口對穠芳。鞦韆風暖鸞釵嚲，綺陌春深翠袖香。莫惜黃金貴，日日須教貰酒嘗。
點絳唇
作者：無名氏（宋）

蹴罷鞦韆，起來慵整纖纖手。露濃花瘦。薄汗輕衣透。見客入來，襪剗金釵溜。和羞走。倚門回首。卻把青梅嗅。
減字木蘭花
作者：無名氏（宋）

春融酒困。一寸橫波千里恨。著處芳菲。蝶與鶯情醉自迷。敧雲妥翠。冷落金屏山十二。低抱琵琶。月向黃昏日又斜。
菩薩蠻
作者：無名氏（宋）

昔年曾伴花前醉。今年空灑花前淚。花有再榮時。人無重見期。故人情義重。不忍營新寵。日月有盈虧。妾心無改移。
謁金門
作者：無名氏（宋）

山無數。遮斷故人何處。見說闌舟獨繫住。溪邊紅葉樹。憶著前時歡遇。惹起今番愁緒。怎得西風吹淚去。陽臺為暮雨。
更漏子
作者：無名氏（宋）

解語花，斷腸草。諳盡風流煩惱。歡會少，別離多。此情無奈何。帳前燈，窗間月。記得那□時節。繡被剩，畫屏空。如今在夢中。
鏡中人・相思引
作者：無名氏（宋）

柳煙濃，梅雨潤。芳草綿綿離恨。花塢風來幾陣。羅袖沾春粉。獨上小樓迷遠近。不見浣溪人信。何處笛聲飄隱隱。吹斷相思引。
眼兒媚
作者：無名氏（宋）

慘雲愁霧罩江天。呵手卷簾看。蒙茸柳絮，萬千蝴蝶，飛過危欄。後庭一樹瑤華綴，零亂暗香殘。今番桂影，也應寒重，不放新彎。
眼兒媚
作者：無名氏（宋）

憶從溪上得相逢。樽酒兩心同。梅緘香雪，竹搖寒月，柳探春風。而今總是消魂處，冷落半床空。夢迷狂蝶，喜佔乾鵲，愁望飛鴻。
眼兒媚
作者：無名氏（宋）

平生幾度怨長亭。不似這番深。霜收水瘦，風流帆飽，怎忍輕分。欄干倚遍慵歸去，獨自個黃昏。荷橫釵股，柳垂裙帶，總是銷魂。
烏夜啼
作者：無名氏（宋）

水漫汀洲新綠，雲開崦嶂微青。殘紅不見成陰後，鶗鴂寂無聲。笑傲坡詩一夢，風流杜牧三生。西湖依舊人中意，來去竟難憑。
與團圓・喜團圓
作者：無名氏（宋）

絞綃霧縠，沒多重數，緊擬偷憐。孜孜覷著，算前生、只結得眼因緣。眼是心媒，心為情本，裡外勾連。天還有意，不違人願，與個團圓。
花前飲
作者：無名氏（宋）

雨餘天色漸寒滲。海棠綻、胭脂如錦。告你休看書，共我花前飲。皓月穿簾未成寢。篆香透、鴛衾雙枕。似恁天色時，你道是、好做甚。
轉調賀聖朝・賀聖朝
作者：無名氏（宋）

漸覺一日，濃如一日，不比尋常。若知人、未伊瘦損，成病又何妨。相思到了，不成模樣，收淚千行。把從前淚，來做水流，也流到伊行。
西江月
作者：無名氏（宋）

昨夜軺車宿處，亂山深鎖郵亭。煙溪霜葉顫秋聲。不管愁人不聽。枕冷安排難穩，衾寒重疊猶輕。憑誰說與那人人。報道衾寒枕冷。
望江南・憶江南
作者：無名氏（宋）

這痴呆，休恁淚漣漣。他是霸陵橋畔柳，千人攀了到君攀。剛甚別離難。荷上露，莫把作珠穿。水性本來無定度，這邊圓了那邊圓。終是不心堅。
鷓鴣天
作者：無名氏（宋）

紫陌朱輪去似流。丁香初結小銀鉤。憑闌試問秦樓路，瞥見纖纖十指柔。金約腕，玉搔頭。儘教人看卻佯羞。欲題紅葉無流水，別是桃源一段愁。
鷓鴣天
作者：無名氏（宋）

鎮日無心掃黛眉。臨行愁見理征衣。樽前只恐傷郎意，閣淚汪汪不敢垂。停寶馬，捧瑤卮。相斟相勸忍分離。不如飲待奴先醉，圖得不知郎去時。
遍地花
作者：無名氏（宋）

元是竹林舊伴侶。去人日、偶相遇。笑盧同、狂怪嘗茶，問子建、詩成幾步。憶去年、乞巧同歡，把琴絃、細細與說。傷你愛四勾三，生下五男二女。
紅窗迥
作者：無名氏（宋）

富春坊，好景緻。兩岸盡是、歌姬舞妓。引調得、上界神仙，把凡心都起。內有丙丁並壬癸。這兩尊神，為你爭些口氣。火星道，我待逞些神通，不怕你是水。
小重山
作者：無名氏（宋）

絡緯聲殘織翠絲。金風剪不斷、雁來時。夢迴緘淚寄征衣。寒到早，應怪寄衣遲。心事有誰知。黃昏常立盡、暗螢飛。秋來無處不生悲。情脈脈，月轉轆轤西。
擷芳詞
作者：無名氏（宋）

風搖盪，雨濛茸。翠條柔弱花頭重。春衫窄。香肌溼。記得年時，共伊曾摘。都如夢。何曾共。可憐孤似釵頭鳳。關山隔。晚雲碧。燕兒來也，又無訊息。
撥棹子
作者：無名氏（宋）

煙姿媚，冰容薄。芳蕖嫩、隱映新萍池閣。擷英人去後，清香微綻，透真珠簾幕。似無語含情垂彩佩，戲芳陰，漸許纖鮮相托。西風直須愛惜，看看濃豔，伴秋光零落。
香山會
作者：無名氏（宋）

向神前發願，燒香做咒。斷了去、娼家吃酒。果子錢早是遭他毒手。更一個、瓶兒滲漏。才斟兩盞三盞，早斟不勾。又添和、薄漓半鬥。奴哥有我，奴哥道有。有我時、當面盪酒。
品令
作者：無名氏（宋）

急雨驚秋曉。今歲較、秋風早。一觴一詠，更須莫負、晚風殘照。可惜蓮花已謝，蓮房尚小。汀蘋岸草。怎稱得、人情好。有些言語，也待醉折，荷花向道。道與荷花，人比去年總老。
御街行
作者：無名氏（宋）

霜風漸緊寒侵被。聽孤雁、聲嘹唳。一聲聲送一聲悲，雲淡碧天如水。披衣起。告雁兒略住，聽我些兒事。塔兒南畔城兒裡。第三個、橋兒外。瀕河西岸小紅樓，門外梧桐雕砌。請教且與，低聲飛過，那裡有、人人無寐。
惜寒梅
作者：無名氏（宋）

看盡千花，愛寒梅暗與、雪期霜約。雅態香肌，迥有天然淡泊。五侯園囿姿遊樂。憑闌處、重開繡幕。秦娥妝罷，遙相縱，豔過京洛。天涯再見素萼。似凝然向人，玉容寂寞。江上飄零，怎把芳心付託。那堪風雨夜來惡。便減動、一分瘦削。直須沉醉，尤香殢雲，莫待改落。
古陽關・陽關引
作者：無名氏（宋）

渭城朝雨，一霎浥輕塵。更灑遍、客舍青青。弄柔凝、千縷柳色新。更灑遍，客舍青青，千縷柳色新。休煩惱。勸君更盡一杯酒，人生會少。自古富貴功名有定分。莫遣容儀瘦損。休煩惱，勸君更盡一杯酒，只恐怕、西出陽關，舊遊如夢，眼前無故人。祗恐怕、西出陽關，眼前無故人。
永遇樂
作者：無名氏（宋）

孤衾不暖，靜聞銀漏，敧枕難穩。細想多情，多才多貌，總是多愁本。而今幽會難成，佳期頓阻，只恁縈方寸。知他莫是，今生共伊，此歡無分。尋思斷腸腸斷，珠淚搵了，依前重搵。終待臨岐，分明說與，我這厭厭悶。得伊知後，教人成病。萬種斷也無限。只恐他、恁不分曉，謾勞瘦損。
一萼紅
作者：無名氏（宋）

斷雲漏日，青陽布，漸入融和天氣。糝綴夭桃，金綻垂楊，妝點亭臺佳致。曉露染、風裁雨暈，是牡丹、偏稱化工美。向此際會，未教一萼，紅開鮮蕊。迤邐。漸成春意。放秀色妖豔，天真難比。粉惹蝶翅，香上蜂須，忍把芳心縈碎。爭似便，移歸深院，將綠蓋青幃護風日。恁時節，占斷與、偎紅倚翠。
霜葉飛
作者：無名氏（宋）

故宮秋晚餘芳盡，輕陰閒淡池閣。鳳泥銀暗玳紋花，卷斷腸簾幕。漸砌菊、遺金謝卻，芙蓉才共清霜約。半弄蕊、冰綃波淺，拂胭脂、翠瓊連並雕萼。應是曾倚東君，縱豔姿輕盈，映損丹杏紅藥。旋成深妒，判與西風，任從開落。況衰晚、淵明意薄。重陽羞對吟酌。待說與江梅，早傅粉勻香，慰伊蕭索。
簷前鐵
作者：無名氏（宋）

悄無人，宿雨厭厭，空庭乍歇。聽簷前、鐵馬戛叮噹，敲破夢魂殘結。丁年事，天涯恨，又早在心頭咽。誰憐我、綺簾前，鎮日鞋兒雙跌。今番也、石人應下千行血。擬展青天，寫作斷腸文，難盡說。
嬌木笪・木笪
作者：無名氏（宋）

酒入愁腸，誰通道、都做淚珠兒滴。又怎知道恁他憶。再相逢、瘦了才信得。
小品
作者：無名氏（宋）

正天氣淒涼，鳴幽砌，向枕畔、偏惱愁心，盡夜苦吟。
小品
作者：無名氏（宋）

戴花殢酒，酒泛金樽，花枝滿帽。笑歌醉拍手，戴花殢酒。
鷓鴣天
作者：無名氏（宋）

全似丹青搵染成。更將何物鬥輕盈。雪因舞態羞頻下，云為歌聲不忍行。螺髻小，鳳鞋輕。天邊斗柄又斜橫。水晶庭柱琉璃帳，客去同誰看月明。
甘露滴喬松
作者：無名氏（宋）

沙堤露近，喜五年相遇，朱顏依舊。盡道名世半千，公望三九。是今日、富民侯。早生聚、考堂戶口。誰歟兼致，文章燕許，歌辭蘇柳。更饒萬卷圖書，把藤笈芸編，遍題青鏤。一經傳得，舊事韋平先後。試袞袞、數英遊。問好事、如今能否。麴車正滿，自酌太和春酒。
滿江紅
作者：無名氏（宋）

雪共梅花，念動是、經年離拆。重會面、玉肌真態，一般標格。誰道無情應也妒，暗香埋沒教誰識。卻隨風、偷入傍妝臺，縈簾額。驚醉眼，朱成碧。隨冷暖，分青白。嘆朱弦凍折，高山音息。悵望關河無驛使，剡溪興盡成陳跡。見似枝而喜對楊花，須相憶。
念奴嬌
作者：無名氏（宋）

天工謬巧，恁平地、推出崚嶒巖壁。虎躍龍驤飛鳳翥，疑道補天餘石。洞壑穿雲，來今往古，知是誰開闢。千年蘭若，林巒隱映金碧。我興邱壑尤長，朅來此境，慣躡登山屐。適意人生隨處好，何必峴南陽嶧。謝傅東山，裴公綠野，俯仰俱陳跡。何如輕舉，廓寥雲外橫笛。
秦樓月・憶秦娥
作者：梁意娘（宋）

春宵短。香閨寂寞愁無限。愁無限。一聲窗外，曉鶯新囀。起來無語成嬌懶。柔腸易斷人難見。人難見。這些心緒，如何消遣。
茶瓶兒
作者：梁意娘（宋）

滿地落花鋪繡。春色著人如酒。曉鶯窗外啼楊柳。愁不奈、兩眉頻皺。關山杳。音塵悄。那堪是、昔年時候。盟言辜負知多少。對好景、頓成消瘦。
西江月
作者：越娘（宋）

一自東君去後，幾多恩愛暌離。頻凝淚眼望鄉畿。客路迢迢千里。顧我風情不薄，與君驛邸相隨。參軍雖死不須悲。幸有連枝同氣。
西江月
作者：張師師（宋）

一種何其輕薄，三眠情意偏多。飛花舞絮弄春和。全沒些兒定個。蹤跡豈容收拾，風流無處消磨。依依接取手親挼。永結同心向我。
西江月
作者：錢安安（宋）

誰道詞高和寡，須知會少離多。三家本作一家和。更莫容他別個。且恁眼前同樂，休將飲裡相磨。酒腸不奈苦揉挼。我醉無多酌我。
南鄉子
作者：張商英（宋）

向晚出京關。細雨微風拂面寒。楊柳堤邊青草岸，堪觀。只在人心咫尺間。酒飲盞須乾。莫道浮生似等閒。用則逆理天下事，何難。不用雲中別有山。
南鄉子
作者：張商英（宋）

瓦缽與磁甌。閒伴白雲醉後休。得失事常貧也樂，無憂。運去英雄不自由。彭越與韓侯。蓋世功名一土丘。名利有餌魚吞餌，輪收。得脫那能更上鉤。
人嬌
作者：徐都尉（宋）

小苑藏春，通道遊人未見。花臉嫩、柳腰嬌軟。停觴緩引，正夕陽將晚。鶯誤入，蹴損海棠花片。只悵春心，當時露見，小樓外、曾勞目斷。燈前料想。也肌心飽眼。從此去，縈心有人可慣。
最高樓
作者：崔木（宋）

蹇驢緩跨，迢遞至京城。當此際，正芳春。芹泥融暖飛雛燕，柳條搖曳韻鸝庚。更那堪，遲日暖，曉風輕。算費盡、主人歌與酒，更費盡、青樓𥱧與箏。多少事，絆牽情。愧我品題無雅句，喜君歌詠有新聲。願從今，魚比目，鳳和鳴。
虞美人
作者：崔木（宋）

春來秋往何時了。心事知多少。深深庭院悄無人。獨自行來獨坐、若為情。雙旌聲勢雖雲貴。終是誰存濟。今宵已幸得人言。擬待勞煩神女、下巫山。
虞美人
作者：黃舜英（宋）

一從骨肉相拋了。受了多多少。溪山風月屬何人。到此思量、因甚不關情。而今雖道王孫貴。有事憑誰濟。自從今夜得媒言。相見佳期無謂、隔關山。
南鄉子
作者：賈奕（宋）

閒步小樓前。見個佳人貌類仙。暗想聖情渾似夢，追歡。執手蘭房恣意憐。一夜說盟言。滿掬沉檀噴瑞煙。報道早朝歸去晚，迴鑾。留下鮫綃當宿錢。
鷓鴣天
作者：竊杯女子（宋）

燈火樓臺處處新。笑攜郎手御街行。回頭忽聽傳呼急，不覺鴛鴦兩處分。天表近，帝恩榮。瓊漿飲罷臉生春。歸來恐被兒夫怪，願賜金盃作證明。
念奴嬌
作者：竊杯女子（宋）

桂魄澄輝，禁城內、萬盞花燈羅列。無限佳人穿繡徑，幾多妖豔奇絕。鳳燭交光，銀燈相射，奏簫韶初歇。鳴鞘響處，萬民瞻仰宮闕。妾自閨門給假，與夫攜手，共賞元宵節。誤到玉皇金殿砌，賜酒金盃滿設。量窄從來，紅凝粉面，尊見無憑說。假王金盞，免公婆責罰臣妾。
鷓鴣天
作者：劉（宋）

竹引牽牛花滿街。疏籬茅舍月光篩。琉璃盞內茅柴酒，白玉盤中簇豆梅。休懊惱，且開懷。平生贏得笑顏開。三千里地無知己，十萬軍中掛印來。
菩薩蠻
作者：陳義（宋）

平生只被今朝誤。今朝卻把平生補。重午一年期。齋僧只待時。主人恩義重。兩載蒙恩寵。清淨得為僧。幽閒度此生。
菩薩蠻
作者：陳義（宋）

包中香黍分邊角。彩絲剪就交絨索。樽俎泛菖蒲。年年五月初。主人恩義重。對景承歡寵。何日玩山家。葵蒿三四花。
蘇幕遮
作者：淨端（宋）

遇荒年，每常見。就中今年，洪水皆淹遍。父母分離無可戀。幸望豪民，救取莊家漢。最堪傷，何忍見。古寺禪林，翻作悲田院。日夜燒香頻□□，禱告皇天，救護開方便。
浪淘沙
作者：善珍（宋）

相對兩衰翁。身似枯蓬。分飛吹聚謝天風。零落交遊無一個，五十年中。生客語藏鋒。不答陽聾。心期難話與兒童。共結庵招猿鶴侶，煙鎖雲封。
浪淘沙
作者：善珍（宋）

七十二年翁。曾客吳中。清遊占斷水晶宮。幾度藕花歸棹晚，月渚煙鍾。追記已陳蹤。回首空濛。恁高荒草夕陽同。欲問謝公歌舞地，落葉鳴蛩。
望梅詞・望梅
作者：善珍（宋）

寸陰堪惜。趁身強健去，結茅蒼壁。錯料事、臨老方知，國師與高僧，二途俱失。識字吟詩，數不得、死生何益。看寒山著語，李杜也輸，莫道元白。千年過如瞬息。共飛鴻縹緲，沉沒空碧。問懶瓚、因甚遭逢，芋魁亦聯翩，著名金石。遺臭流芳，老子勿、許多心力。旋消磨、數百甕齏，掩關入寂。
漁歌・漁父
作者：李彭（宋）

南院嫡孫唯此個。西河獅子當門坐。絹扇清涼隨手簸。君知麼。無端吃棒休尋過。
漁歌・漁父
作者：李彭（宋）

掌握千差都照破。石霜這漢難關鎖。水出高源酬佛陀。哩稜邏。須彌作舞虛空和。
漁歌・漁父
作者：李彭（宋）

孤硬雲峰無計較。大愚灘上曾垂釣。佛法何曾愁爛了。桶箍爆。通身汗出呵呵笑。
漁歌・漁父
作者：李彭（宋）

萬古黃龍真夭矯。斬新勘破台山媼。佛手驢蹄人不曉。無關竅。胡家一曲非凡調。
漁歌・漁父
作者：李彭（宋）

寶覺禪河波浩浩。五湖衲子來求寶。忽堅拳頭宜速道。茫然討。難逃背觸君須到。
漁歌・漁父
作者：李彭（宋）

貶剝諸方真淨老。頂門眼正形枯槁。一點深藏人莫造。由來妙。光明烜赫機鋒峭。
漁歌・漁父
作者：李彭（宋）

積翠十年丹風穴。當時親得黃龍缽。掣電之機難把撮。真奇絕。分明水底天邊月。
漁歌・漁父
作者：李彭（宋）

罵佛罵人新孟八。是非窟裡和身拶。不惜眉毛言便發。門庭滑。紅爐大韛能生效。
漁歌・漁父
作者：李彭（宋）

絕唱靈源求和寡。先牛尋得西家馬。顧陸筆端難擬畫。千林謝。吟風擺雪真蕭灑。
漁歌・漁父
作者：李彭（宋）

選佛堂中川藞苴。衲僧卑孔頭垂下。獨秀握來無一把。杖頭掛。從教四海禪徒訝。
漁家傲
作者：無際道人（宋）

七坐道場三奉詔。空花水月何時了。小玉聲中曾悟道。真堪笑。從來漫得兒孫好。辯湧海潮聲浩浩。明如皓月當空照。飛錫西歸雲杳渺。巴猿嘯。大家唱起還鄉調。
解佩令
作者：張伯端（宋）

修行之士，功勤不小。識五行、逆順顛倒。妙理玄玄，玉爐中、龍蟠虎踞，金鼎內、煉成至寶。陽神鵰體，杳杳冥冥，剎那間、遊遍三島。出入純熟，按捺住、別尋玄妙。合真空，太虛是了。
齊天樂
作者：朱渙（宋）

白雲封斷仙岩路，重重洞深窈。翠竹籠煙，蒼崖濺瀑，古木陰森回抱。壇空不老。鎖一片莓苔，幾絲莎草。試把桃源，較量風景是誰好。乘鸞人去已久，只今惟有，鶴飛猿嘯。樹擁香幢，泉敲玉佩，疑是群仙重到。塵氛可笑。久志慕丹臺，夢思蓬島。願挹英遊，細參梨與棗。
滿江紅
作者：陳紀（宋）

攬轡埋輪，算不負、蒼髯如戟。人爭看、橫秋一鶚，軒然健翼。隻手為天行日月，寸懷與物同蘇息。到於今、天定瘴雲開，伊誰力。雲霄路，金門客。念往事，情可極。把行藏細說，應無慚色。虹氣上橫牛鬥劍，梅花不軟心腸石。願此行、珍重不貲軀，無瑕璧。
念奴嬌
作者：陳紀（宋）

憑高眺遠，見淒涼海國，高秋雲物。島嶼沉洋萍幾點，漠漠天垂四壁。粟粒太虛，蜉蝣天地，懷抱皆冰雪。清風明月，坐中看我三傑。為愛暮色蒼寒，天光上下，艤棹須明發。一片玻璃秋萬頃，天外去帆明滅。招手仙人，拍肩居士，散我騎鯨發。釣鰲臺上，叫雲吹斷殘月。
鷓鴣天
作者：無名氏（宋）

拋卻功名棄卻詩。從教身染氣球泥。侵晨打�捌朐蘋幔�際暮演籌落魄歸。園苑裡，粉牆西。佳人偷揭繡簾窺。高侵雲漢垂肩久，低拂花梢下腳遲。
西江月
作者：無名氏（宋）

健體安身可美，喜笑化食堪誇。更言一事實為佳。肥風瘦癆都罷。兼且時光似箭，更加景色難賒。名園等處樂奢華。一任佳人玩耍。
鷓鴣天
作者：無名氏（宋）

不貪名利樂優遊。收轉心猿踢氣球。日享三餐朋友飯，夜眠一宿玉人縷。真快活，度春秋。從他烏兔走無休。或時戲耍名園裡，或把長竿湖上游。
西江月
作者：無名氏（宋）

蹴踘場中年少，鞦韆架上佳人。三三兩兩趁芳辰。玩賞風光美景。日暖風和明媚，更加花草香馨。紅顏移步出閨門，偷揭繡簾相認。
鷓鴣天
作者：無名氏（宋）

虎掌葵花一錠銀。全憑巧匠弄精神。裡膁外跨知高下，逼拐挑尖月一輪。欺強漢，滅村人。其間奧妙豈堪論。不問貴戚並公子，曾與區區並馬行。
鷓鴣天
作者：無名氏（宋）

巧匠園縫異樣花。身輕體健實堪誇。能令公子精神爽，善誘王孫禮義加。宜富貴，逞奢華。一團和氣遍天涯。宋祖昔日皆曾習，占斷風流第一家。
西江月
作者：無名氏（宋）

請知諸郡子弟，盡是湖海高朋。今年神首賽齊雲。別是一般風韻。來時向前參聖，然後疏上揮名。香金留下仿花人，必定氣球取勝。
鷓鴣天
作者：無名氏（宋）

軒轅起置號齊雲。社祖西川妙道君。□□親自裁成就，萬古流傳作玩珍。江湖客，聽原因。今朝出獄見其真。來到聖前必撞案，誠將實藝向前呈。
蘇幕遮
作者：無名氏（宋）

水中金，衝牛鬥。玉鎖金關，護法靈童守。赤水丹臺龍虎走。永珍森羅，勃勃投珠口。飲靈源，明火候。太乙爐開，丹熟神光透。浮名浮利終不久。下手速修。窮取無中有。
滿庭芳
作者：畢大節（宋）

玉筍京華，紫荷香潤，宴閒密侍西清。碧幢金節，仍尹鳳皇城。須信千齡慶遇，丹霄上、重疊恩榮。時多暇，湖山麗景，許酒樂昇平。新春。逢誕日，鶯花漸好，初過燒燈。想笙歌叢裡，醉賞瑤觥。佔盡人間福壽，行看取、穩贊機衡。貂蟬映，朱顏綠鬢，沙路馬蹄輕。
滿庭芳
作者：畢大節（宋）

井絡儲精，岷江鍾秀，挺生名世真賢。充閭佳氣，非霧亦非煙。況值小春時候，蓂背下、八莢爭妍。餘波在，九華父老，歌頌轓喧嗔。三年。書治最，南唐重賦，一旦俱蠲。此恩垂不朽，刻石流傳。願借滄溟為壽，玳筵上、滿吸長川。從茲去，鸞坡鳳閣，平步穩登仙。
蝶戀花
作者：寇準（宋）

四十年來身富貴。遊處煙霞，步履如平地。紫府丹臺仙籍裡，皆知獨擅無雙美。將相兼榮誰敢比。綵鳳徊翔，重浴荀池水。位極人臣功濟世，芬芳天下歌桃李。